b'\n_START_ARTICLE_\nAsil\xc4\x97s pienas\n_START_PARAGRAPH_\nAsil\xc4\x97s pienas\xc2\xa0(angl. asses\xe2\x80\x99 milk, donkey\xe2\x80\x99s milk)\xc2\xa0\xe2\x80\x93 pienas, gaunamas i\xc5\xa1 asil\xc5\xb3 (lot. Equus africanus asinus) pateli\xc5\xb3. Nuo Senov\xc4\x97s Egipto laik\xc5\xb3 naudojamas tiek maistui, tiek kosmetikai._NEWLINE_Asil\xc4\x97 per dien\xc4\x85 duoda iki 2 litr\xc5\xb3 pieno. Asil\xc5\xb3 pieno \xc5\xabkiai turi nuo keli\xc5\xb3 iki 600 mel\xc5\xbeiam\xc5\xb3 asili\xc5\xb3.\n_START_SECTION_\nPanaudojimas maistui\n_START_PARAGRAPH_\nAsili\xc5\xb3 pienas laikomas artimiausiu moters pienui, turi daug laktoz\xc4\x97s. Riebal\xc5\xb3 turi ma\xc5\xbeiau, negu karv\xc4\x97s pienas. Iki XX a. prad\xc5\xbeios asil\xc4\x97s pien\xc4\x85 da\xc5\xbenai naudojo kaip moters pieno pakaital\xc4\x85. Taip \xc5\xa1is pienas buvo naudojamas ir tarpukario metais, nors ir re\xc4\x8diau._NEWLINE_Neseni tyrimai parod\xc4\x97, kad asil\xc4\x97s pienas gali b\xc5\xabti naudojamas kaip karv\xc4\x97s pieno pakaitalas vaikams, alergi\xc5\xa1kiems galvij\xc5\xb3 baltymams. Vidutin\xc4\x97 amerikie\xc4\x8di\xc5\xb3 visuomen\xc4\x97s klas\xc4\x97 \xc4\xaf asili\xc5\xb3 pieno vartojim\xc4\x85 \xc5\xbei\xc5\xabri nepalankiai.\n_START_SECTION_\nKosmetika\n_START_PARAGRAPH_\nIstoriniuose \xc5\xa1altiniuose ra\xc5\xa1oma, kad Egipto karalien\xc4\x97 Kleopatra VII, siekdama i\xc5\xa1saugoti odos jaunatvi\xc5\xa1kum\xc4\x85, maudydavosi asili\xc5\xb3 piene. Pagal legend\xc4\x85 tam, kad paruo\xc5\xa1ti kasdienin\xc4\x99 pieno voni\xc4\x85 Kleopatrai, reik\xc4\x97davo pamel\xc5\xbeti vir\xc5\xa1 700 asili\xc5\xb3._NEWLINE_Senov\xc4\x97s Romoje buvo tikima, kad asil\xc4\x97s pienas naikina odos rauk\xc5\xa1les, \xc5\xa1velnina ir balina od\xc4\x85. Plinijus Vyresnysis ra\xc5\xa1\xc4\x97, kad antroji imperatoriaus Nerono \xc5\xbemona Pop\xc4\x97ja Sabina (lot. Poppaea Sabina) pirmoji Romoje \xc4\x97m\xc4\x97 maudytis asili\xc5\xb3 piene._NEWLINE_Yra duomen\xc5\xb3, kad Napoleono sesuo Paulina Bonapart\xc4\x97 (Pauline Bonaparte; 1780\xe2\x80\x931825) odos prie\xc5\xbei\xc5\xabrai irgi naudojo asili\xc5\xb3 pien\xc4\x85. Asili\xc5\xb3 pienas ir \xc5\xa1iomis dienomis naudojamas muilo ir odos dr\xc4\x97kikli\xc5\xb3 gamyboje.\n_START_SECTION_\nGydymas\n_START_PARAGRAPH_\nAnks\xc4\x8diau asili\xc5\xb3 pien\xc4\x85 naudojo gydymui. Gydomosiomis \xc5\xa1io pieno savyb\xc4\x97mis tik\xc4\x97jo nuo antikos laik\xc5\xb3._NEWLINE_Hipokratas (460\xe2\x80\x93370\xc2\xa0m. pr. m. e.) si\xc5\xabl\xc4\x97 asili\xc5\xb3 pienu gydyti \xc4\xafvairius susirgimus, pvz., kepen\xc5\xb3 susirgimus, u\xc5\xbekre\xc4\x8diam\xc4\x85sias ligas, kar\xc5\xa1tines,edemas, nosies kraujopl\xc5\xabd\xc5\xbeius, apsinuodijimus ir \xc5\xbeaizdas._NEWLINE_Savo enciklopediniame veikale \xe2\x80\x9eNaturalis Historia\xe2\x80\x9c (28-tame tome) Plinijus Vyresnysis, ra\xc5\xa1ydamas apie i\xc5\xa1 gyv\xc5\xabn\xc5\xb3 gaunamus vaistus, si\xc5\xabl\xc4\x97 asili\xc5\xb3 pienu gydyti apsinuodijimus, kar\xc5\xa1tines, nuovarg\xc4\xaf, aki\xc5\xb3 d\xc4\x97mes, dant\xc5\xb3 klib\xc4\x97jim\xc4\x85, veido rauk\xc5\xa1les, i\xc5\xa1op\xc4\x97jimus, astm\xc4\x85 ir kai kuriuos ginekologinius susirgimus._NEWLINE_Pana\xc5\xa1iai \xc5\xbdor\xc5\xbeas Biufonas (Georges-Louis Leclerc, Comte de Buffon; 1707\xe2\x80\x931788) veikale Histoire naturelle irgi min\xc4\x97jo gydom\xc4\x85sias asil\xc4\x97s pieno savybes._NEWLINE_Tamilnado valstijoje (Piet\xc5\xb3 Indija) naujagimiams duoda asil\xc4\x97s pieno (paprastai vien\xc4\x85kart), kad balsas b\xc5\xabt\xc5\xb3 skambesnis. Retai naujagim\xc4\xaf \xc5\xa1iuo pienu girdo dukart. Tiki, kad \xc5\xa1iam tikslui pakanka 5\xe2\x80\x9310 ml asil\xc4\x97s pieno.'